ANC 'het soos gety van die see verander' | Netwerk24
Deur Sarel Van Der Walt 09 Mei 2021 19:11
Dit wat die laaste ruk in die ANC gebeur het is soos die gety van die see – jy kan nie regtig sien hoe hy verander nie, maar ná 'n halfuur of wat kom jy agter die situasie het totaal verander.
Só sê prof. Dirk Kotze, politieke ontleder van Unisa oor die jongste verwikkelinge in die ANC.
Dit was in die naweek duidelik die faksie van pres. Cyril Ramaphosa het sy greep op die nasionale uitvoerende komitee (NUK) van die party versterk.
"Ek het die laaste paar dae opmerkings gesien van mense wat ondersteuners is van Ace Magashule (die geskorste sekretaris-generaal van die ANC) wat toegee dat hulle nou per implikasie in die minderheid in die NUK is en dat hulle gemarginaliseerd voel," sê Kotze.
Ace Magashule, geskorste sekretaris-generaal van die ANC. Foto: Argief
Magashule en adv. Bongani Bongo, 'n voormalige minister van staatsveiligheid, is die naweek gekeer om deel te wees van die NUK se aanlyn vergadering.
Hy beskryf dit wat die afgelope naweek gebeur het, as "waterskeidend". Almal het hul egter nog nie finaal berus by wat gebeur het nie.
Dr. Ntsikelelo Breakfast, politieke ontleder verbonde aan die Nelson Mandela-Universiteit, sê dit is duidelik dat Ramaphosa sy houvas op die NUK versterk het. Dit blyk daaruit dat net sowat 29 van die byna 100 lede van die NUK Magashule se faksie steun.
"Dit wil vir my voorkom asof heelwat NUK-lede wat vroeër in die faksie vir radikale ekonomiese transformasie (RET) was, hul lojaliteit verander het.
"Daarom sal die RET-faksie nie daarin slaag om 'n spesiale verkiesingskonferensie uit te roep nie."
Nóg 'n bewys dat Ramahosa en sy faksie 'n sterk greep het, is die feit dat Magashule en Bongo nie toegelaat is om aan die verrigtinge deel te neem nie.
Hoewel daar teenstand van die RET-faksie teen Ramaphosa was, is dit volgens hom baie insiggewend dat geen provinsiale voorsitters of sekretarisse bereid was om Magashule se skorsing te bevraagteken nie.
Daarom sal die RET-faksie nie daarin slaag om 'n spesiale verkiesingskonferensie uit te roep nie.
Kotze sê die posisie van iemand soos Magashule is egter net een van die belangrike kwessies wat die NUK moet bespreek.
Van die ander belangrike kwessies wat ook aandag moet geniet, is hoe die appèlproses gehanteer moet word van diegene wat appèl aanteken teen die opsystaan-besluit van die NUK dat ANC-ampsdraers wat strafregtelik aangekla is, binne 30 dae moet opsy staan.
Daar is ook verslae van die party se integriteitskommissie wat nie met die vorige vergadering afgehandel is nie.
Lees ook: Jan de Lange: Wat wag op ons ná die vertrek van Ace?
"In die lig van die onlangse gebeure word dié verslae van die integriteitskommissie nou nóg belangriker," sê Kotze.
Een van die heel belangrikste kwessies is die finansiële probleme van die party. "Die inwerkingstelling van die nuwe Wet op die Finansiering van Politieke Partye sal alle partye se inkomste uit private skenkings raak. Dié skenkings sal baie minder as voorheen wees."